CELEX: 32016R2377
Language: sk
Date: 2016-10-14 00:00:00
Title: Delegované nariadenie Komisie (EÚ) 2016/2377 zo 14. októbra 2016, ktorým sa mení delegované nariadenie (EÚ) č. 1394/2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách

23.12.2016   
            
            
               SK
            
            
               Úradný vestník Európskej únie
            
            
               L 352/50
            
         DELEGOVANÉ NARIADENIE KOMISIE (EÚ) 2016/2377
   zo 14. októbra 2016,
   ktorým sa mení delegované nariadenie (EÚ) č. 1394/2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6 a článok 18 ods. 1 a 3,
   keďže:
   
               (1)
            
            
               Cieľom nariadenia (EÚ) č. 1380/2013 je postupná eliminácia odhadzovania úlovkov vo všetkých druhoch rybolovu Únie zavedením povinnosti vylodiť úlovky druhov, na ktoré sa vzťahujú obmedzenia výlovu.
            
         
               (2)
            
            
               Článkom 15 ods. 6 nariadenia (EÚ) č. 1380/2013 sa Komisia splnomocňuje prijímať prostredníctvom delegovaného aktu plány odhadzovania úlovkov na obdobie najviac troch rokov, a to na základe spoločných odporúčaní vypracovaných členskými štátmi v rámci konzultácií s relevantnými poradnými radami.
            
         
               (3)
            
            
               Delegovaným nariadením Komisie (EÚ) č. 1394/2014 (2) sa stanovuje plán odhadzovania úlovkov pri rybolove určitých pelagických druhov v juhozápadných vodách s cieľom uľahčiť plnenie povinnosti vylodiť úlovky prostredníctvom určitých mechanizmov flexibility.
            
         
               (4)
            
            
               Podľa článku 15 ods. 5 písm. e) nariadenia (EÚ) č. 1380/2013 môže plán pre odhadzovanie úlovkov obsahovať minimálne ochranné referenčné veľkosti.
            
         
               (5)
            
            
               Priamy hospodársky záujem na rybolove v juhozápadných vodách majú Belgicko, Španielsko, Francúzsko, Holandsko a Portugalsko. Po porade s poradnou radou pre juhozápadné vody a s poradnou radou pre pelagické druhy predložili uvedené členské štáty 30. mája 2016 Komisii spoločné odporúčanie, aby odchylne od prílohy XII k nariadeniu Rady (ES) č. 850/98 (3) bola minimálna ochranná referenčná veľkosť stavríd (Trachurus spp.) v divízii ICES VIIIc a v podoblasti IX stanovená na 12 cm na 5 % príslušnej kvóty Španielska a Portugalska. Okrem toho sa v spoločnom odporúčaní navrhuje, aby bolo v rámci tohto 5 % limitu kvóty na stavridy pri maloobjemovom tradičnom rybolove pobrežnou záťahovou sieťou xávega v divízii ICES IXa možné uloviť 1 % kvóty Portugalska s veľkosťou menšou ako 12 cm.
            
         
               (6)
            
            
               Relevantné vedecké orgány poskytli svoje vedecké príspevky, ktoré preskúmal Vedecký, technický a hospodársky výbor pre rybárstvo (STECF). STECF dospel k záveru, že zníženie minimálnej ochrannej referenčnej veľkosti, ako sa navrhuje v spoločnom odporúčaní, je spojené s nízkym rizikom zmeny zavedeného modelu využívania dotknutých druhov rybolovu. Nezdá sa, že by tento model využívania v kombinácii s miernou mierou využívania bol škodlivý pre dynamiku príslušných populácií. STECF zároveň poukázal na to, že kontrola úlovkov s rôznymi obmedzeniami veľkosti môže byť náročná a že ak úlovky nie sú riadne kontrolované, úmrtnosť sa môže zvýšiť. Okrem toho je dôležité, aby sa dodržiavali percentuálne obmedzenia stanovené pre menšie veľkosti. Preto je dôležité, aby príslušné členské štáty zaviedli primerané kontrolné opatrenia týkajúce sa dotknutého rybolovu.
            
         
               (7)
            
            
               Opatrenia uvedené v spoločnom odporúčaní sú v súlade s článkom 18 ods. 3 nariadenia (EÚ) č. 1380/2013, a preto ich možno zahrnúť do plánu pre odhadzovanie úlovkov pri rybolove určitých pelagických druhov v juhozápadných vodách.
            
         
               (8)
            
            
               Delegované nariadenie (EÚ) č. 1394/2014 by sa preto malo zodpovedajúcim spôsobom zmeniť.
            
         
               (9)
            
            
               Keďže opatrenia stanovené v tomto nariadení majú priamy vplyv na ekonomické činnosti v súvislosti s rybárskou sezónou plavidiel Únie a s jej plánovaním, toto nariadenie by malo nadobudnúť účinnosť ihneď po jeho uverejnení. Malo by sa uplatňovať od 1. januára 2017,
            
         PRIJALA TOTO NARIADENIE:
   Článok 1
   V článku 4 delegovaného nariadenia (EÚ) č. 1394/2014 sa dopĺňa tento odsek:
   
      „Odchylne od prílohy XII k nariadeniu (ES) č. 850/98 je minimálna ochranná referenčná veľkosť pre stavridy (Trachurus spp.) ulovené v divízii ICES VIIIc a v podoblasti ICES IX v prípade 5 % príslušných kvót Španielska a Portugalska v týchto oblastiach 12 cm. V rámci uvedeného 5 % limitu možno pri maloobjemovom tradičnom rybolove pobrežnou záťahovou sieťou xávega v divízii ICES IXa uloviť 1 % kvóty Portugalska s veľkosťou menšou ako 12 cm.“
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2017.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. októbra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 28.12.2013, s. 22.
   
      (2)  Delegované nariadenie Komisie (EÚ) č. 1394/2014 z 20. októbra 2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách (Ú. v. EÚ L 370, 30.12.2014, s. 31).
   
      (3)  Nariadenie Rady (ES) č. 850/98 z 30. marca 1998 o zachovaní zdrojov rybolovu prostredníctvom technických opatrení na ochranu mláďat morských organizmov. (Ú. v. ES L 125, 27.4.1998, s. 1).